title: 2010 m. lapkričio 8 d. Tarybos sprendimas 2010/677/BUSP, kuriuo panaikinama Bendroji pozicija 98/409/BUSP dėl Siera Leonės

text:
10.11.2010

               LT

               Europos Sąjungos oficialusis leidinys

               L 292/39

         TARYBOS SPRENDIMAS 2010/677/BUSP
   2010 m. lapkričio 8 d.
   kuriuo panaikinama Bendroji pozicija 98/409/BUSP dėl Siera Leonės
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               1998 m. birželio 29 d. Taryba priėmė Bendrąją poziciją 98/409/BUSP dėl Siera Leonės (1), kad būtų įgyvendintos Jungtinių Tautų Saugumo Tarybos rezoliucijoje (toliau – JT ST rezoliucija) 1171 (1998) nustatytos priemonės.

               (2)

               2008 m. sausio 28 d. Taryba priėmė Bendrąją poziciją 2008/81/BUSP, iš dalies keičiančią Bendrąją poziciją 98/409/BUSP (2), siekiant įgyvendinti priemones, nustatytas JT ST rezoliucijoje 1793 (2007), kurioje numatyta JT ST rezoliucijos 1171 (1998) 5 dalyje nustatytų priemonių išimtis.

               (3)

               2010 m. rugsėjo 29 d. Jungtinių Tautų Saugumo Taryba priėmė JT ST rezoliuciją 1940 (2010), kuria panaikinama JT ST rezoliucija 1171 (1998).

               (4)

               Todėl Bendroji pozicija 98/409/BUSP turėtų būti panaikinta,

         PRIĖMĖ ŠĮ SPRENDIMĄ:
   1 straipsnis
   Bendroji pozicija 98/409/BUSP panaikinama.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2010 m. lapkričio 8 d.

            Tarybos vardu

            Pirmininkas

         M. WATHELET

      (1)  OL L 187, 1998 7 1, p. 1.

      (2)  OL L 24, 2008 1 29, p. 54.


title: 2007/424/EB: 2007 m. birželio 18 d. Komisijos sprendimas, kuriuo priimami įsipareigojimai, susiję su antidempingo tyrimu dėl tam tikrų importuojamų Tailando kilmės paruoštų arba konservuotų cukrinių kukurūzų, turinčių grūdų pavidalą

text:
20.6.2007

               LT

               Europos Sąjungos oficialusis leidinys

               L 159/42

      KOMISIJOS SPRENDIMAS

   2007 m. birželio 18 d.
   kuriuo priimami įsipareigojimai, susiję su antidempingo tyrimu dėl tam tikrų importuojamų Tailando kilmės paruoštų arba konservuotų cukrinių kukurūzų, turinčių grūdų pavidalą
   (2007/424/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau – pagrindinis reglamentas), ypač į jo 8 ir 9 straipsnius,
   pasitarusi su Patariamuoju komitetu,
   kadangi:
   A.   PROCEDŪRA

               (1)

               Reglamentu (EB) Nr. 1888/2006 (2) Komisija nustatė laikinuosius antidempingo muitus tam tikriems į Bendriją importuojamiems Tailando kilmės paruoštiems arba konservuotiems cukriniams kukurūzams, turintiems grūdų pavidalą.

               (2)

               Patvirtinus laikinąsias antidempingo priemones Komisija tęsė tyrimą dėl dempingo, žalos ir Bendrijos interesų. Galutiniai atliekant šį tyrimą nustatyti faktai ir išvados yra pateikti Tarybos reglamente (EB) Nr. 682/2007 (3), kuriuo tam tikriems importuojamiems Tailando kilmės paruoštiems arba konservuotiems cukriniams kukurūzams, turintiems grūdų pavidalą, nustatomas galutinis antidempingo muitas ir galutinai surenkamas laikinasis muitas.

               (3)

               Tyrime patvirtinti laikinieji nustatyti faktai dėl žalingo dempingo, susijusio su tam tikrais importuojamais Tailando kilmės paruoštais arba konservuotais cukriniais kukurūzais, turinčiais grūdų pavidalą.

         B.   ĮSIPAREIGOJIMAS

               (4)

               Patvirtinus laikinąsias antidempingo priemones du bendradarbiaujantys Tailando eksportuojantys gamintojai pasiūlė įsipareigojimus dėl kainos pagal pagrindinio reglamento 8 straipsnio 1 dalimi.

               (5)

               Pagal šiuos įsipareigojimus eksportuojantys gamintojai siūlė parduoti nagrinėjamąjį produktą, kaip apibrėžta Reglamente (EB) Nr. 682/2007, neviršijant kiekybinės normos tokio dydžio kaina, kuria būtų pašalintas žalingas dempingo poveikis, arba didesne kaina. Produkto rūšių, kuriems taikomas įsipareigojimas, skaičius ribojamas produkto, kurį kiekvienas susijęs eksportuojantis gamintojas tiriamuoju laikotarpiu eksportavo tipiškais kiekiais, rūšių skaičiumi. Kiekvienai įsipareigojimuose numatytai produkto rūšiai pasiūlyta skirtinga minimali importo kaina, atsižvelgiant į didelį įvairių produkto rūšių kainų skirtumą tiriamuoju laikotarpiu.

               (6)

               Eksportuojantys gamintojai pasiūlė įsipareigojimuose numatytą eksportą į Bendriją riboti iki tam tikros kiekybinės normos, nes tiriamuoju laikotarpiu jie pardavė ne tik savo, bet ir kitų gamintojų pagamintą nagrinėjamąjį produktą.

               (7)

               Kiekvienam eksportuojančiam gamintojui nustatyta kiekybinė norma, atitinkanti tiriamuoju laikotarpiu į Bendriją eksportuotą jo pagaminto nagrinėjamojo produkto kiekį. Kiekybinę normą viršijančio arba įsipareigojimuose nenumatyto nagrinėjamojo produkto importui bus taikomi antidempingo muitai. Be to, eksportuojantys gamintojai pasiūlė neparduoti produkto, kuriam taikomi įsipareigojimai, tiems Europos bendrijos pirkėjams, kuriems jie parduoda kitus produktus, kad galėtų sumažinti kainos pažeidimo riziką, atsirandančią dėl kryžminės kainų kompensacijos.

               (8)

               Eksportuojantys gamintojai taip pat reguliariai teiks Komisijai išsamią informaciją apie savo eksportą į Bendriją, kad Komisija galėtų veiksmingai stebėti, kaip laikomasi įsipareigojimų. Be to, šių bendrovių pardavimo struktūra yra tokia, kad, Komisijos manymu, pavojus, jog bus vengiama prisiimtų įsipareigojimų, yra nedidelis.

               (9)

               Paskelbus šiuos įsipareigojimus skundą pateikusi Bendrijos pramonė pateikė prieštaravimus dėl siūlomų įsipareigojimų. Bendrijos pramonė teigė, kad nagrinėjamojo produkto kainos yra nepastovios, todėl dėl nagrinėjamojo produkto negali būti prisiimti į įsipareigojimai. Be to, Bendrijos pramonės atstovų teigimu, kadangi eksportuojantys gamintojai tiems patiems pirkėjams Europos bendrijoje su įsipareigojimuose numatytu produktu pardavė kitus produktus, yra didelis kryžminės kompensacijos pavojus t. y. įsipareigojimuose nenumatyti produktai gali būti parduoti dirbtinai mažomis kainomis, kad būtų galima kompensuoti įsipareigojimuose numatytų produktų minimalias kainas. Dėl šių priežasčių Bendrijos pramonė padarė išvadą, kad įsipareigojimai šiuo atveju nebūtų tinkama priemonė.

               (10)

               Reikėtų pažymėti, kad Komisijos pramonės pateikta informacija apie kainų nepastovumą nėra pakankamai išsami. Iš tiesų Bendrijos pramonės gamintojų Bendrijoje taikomos vidutinės kainos buvo pakankamai vienodos šio antidempingo tyrimo nagrinėjamuoju laikotarpiu. Nors Bendrijos pramonė tvirtino, kad kainos kai kuriose valstybėse narėse įvairavo labiau nei kitose, ji pripažino, kad šiems skaičiams didelę įtaką darė Tailando eksportuotojų dempingo kainos. Šiuo atžvilgiu reikėtų pažymėti, kad siūloma minimali importo kaina (kaip nurodyta 5 konstatuojamojoje dalyje) ir antidempingo muitai, taikomi viršijus kiekybinę normą arba importuojamiems produktams, nepatenkantiems į įsipareigojimų taikymo sritį, pašalina žalingą dempingo poveikį ir gali būti stabilumo rinkoje veiksniais.

               (11)

               Dėl kryžminės kompensacijos rizikos, kaip nurodyta 7 konstatuojamojoje dalyje, įsipareigojimuose pateikta nuostata, pagal kurią eksportuojantys gamintojai siūlė neparduoti kitų produktų tiems Europos bendrijos pirkėjams, kuriems parduodamas įsipareigojime numatytas produktas. Todėl siūlomais įsipareigojimais ši rizika sumažinama pakankamai.

               (12)

               Atsižvelgiant į tai, kas išdėstyta pirmiau, Tailando eksportuojančių gamintojų pasiūlyti įsipareigojimai yra priimtini.

               (13)

               Kad Komisija galėtų veiksmingai stebėti, kaip bendrovės laikosi prisiimtų įsipareigojimų, nuo antidempingo muito bus atleidžiama, jeigu atitinkamai muitinei pateikiant išleidimo į laisvą apyvartą prašymą i) pateikiama įsipareigojimo sąskaita faktūra, kurioje nurodomi visi Reglamento (EB) Nr. 682/2007 II priede išvardyti duomenys; ii) importuotas prekes pagamino, išsiuntė ir joms sąskaitas tiesiogiai išrašė minėtos bendrovės pirmam nepriklausomam pirkėjui Bendrijoje; ir iii) muitinei deklaruotos ir pristatytos prekės tiksliai atitinka su įsipareigojimu susijusioje sąskaitoje faktūroje esantį aprašymą. Jei tokia sąskaita faktūra nepateikiama arba ji neatitinka muitinei pristatytos prekės, turi būti sumokėtas atitinkamo dydžio antidempingo muitas.

               (14)

               Siekiant užtikrinti, kad būtų laikomasi įsipareigojimų, minėtu Reglamentu importuotojai buvo informuoti, kad nesilaikant tame reglamente nustatytų reikalavimų arba jei Komisija atsiima įsipareigojimo pripažinimą, už atitinkamus sandorius gali susidaryti skola muitinei.

               (15)

               Jeigu įsipareigojimai pažeidžiami arba atšaukiami, arba jei Komisija atsiima įsipareigojimo pripažinimą, antidempingo muitas, nustatytas pagal pagrindinio reglamento 9 straipsnio 4 dalį, yra automatiškai taikomas laikantis pagrindinio reglamento 8 straipsnio 9 dalies,

         NUSPRENDĖ:
   1 straipsnis
   Toliau nurodytų eksportuojančių gamintojų pasiūlyti įsipareigojimai, susiję su antidempingo tyrimu dėl tam tikrų importuojamų Tailando kilmės paruoštų arba konservuotų cukrinių kukurūzų, turinčių grūdų pavidalą, yra priimami.

               Šalis

               Bendrovė

               Papildomas TARIC kodas

               Tailandas

                  Malee Sampran Public Co., Ltd, Abico Bldg. 401/1 Phaholyothin Rd., Lumlookka, Pathumthani 12130

               A790

                              Sun Sweet Co., Ltd, 9 M. 1,

                              Sanpatong, Chiangmai,

                           Tailandas 50120

               A792

         2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje, 2007 m. birželio 18 d.

            Komisijos vardu

         Peter MANDELSON

            Komisijos narys

      (1)  OL L 56, 1996 3 6, p. 1. Reglamentas su paskutiniais pakeitimais, padarytais Reglamentu (EB) Nr. 2117/2005 (OL L 340, 2005 12 23, p. 17).

      (2)  OL L 364, 2006 12 20, p. 68.

      (3)  Žr. šio Oficialiojo leidinio p. 14.


title: 2005/535/EB: 2005 m. balandžio 12 d. Europos Parlamento sprendimas dėl 2003 finansinių metų Europos Sąjungos bendrojo biudžeto įvykdymo patvirtinimo, VI skirsnis – Europos ekonomikos ir socialinių reikalų komitetas

text:
27.7.2005

               LT

               Europos Sąjungos oficialusis leidinys

               L 196/50

      EUROPOS PARLAMENTO SPRENDIMAS

   2005 m. balandžio 12 d.
   dėl 2003 finansinių metų Europos Sąjungos bendrojo biudžeto įvykdymo patvirtinimo, VI skirsnis – Europos ekonomikos ir socialinių reikalų komitetas
   (2005/535/EB)
   EUROPOS PARLAMENTAS,
   atsižvelgdamas į Europos Sąjungos 2003 finansinių metų bendrąjį biudžetą (1),
   atsižvelgdamas į 2003 finansinių metų pajamų išlaidų ataskaitą bei balansą (C6-0019/2005),
   atsižvelgdamas į metinį Audito Rūmų pranešimą dėl 2003 finansinių metų, kartu su institucijų atsakymais (2),
   atsižvelgdamas į Audito Rūmų pagal EB sutarties 248 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (3),
   atsižvelgdamas į EB sutarties 275, 276 straipsnius ir 272 straipsnio 10 dalį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo Finansinio reglamento (4) ir ypač į jo 50, 145, 146, 147 straipsnius ir 86 straipsnio 4 dalį,
   atsižvelgdamas į 1977 m. gruodžio 21 d. Finansinį reglamentą, taikytiną Europos Bendrijų bendrajam biudžetui (5),
   atsižvelgdamas į Darbo tvarkos taisyklių 71 straipsnį bei V priedą,
   atsižvelgdamas į Biudžeto kontrolės komiteto pranešimą (A6-0066/2005),

               1.

               suteikia patvirtinimą Europos Ekonomikos ir socialinių reikalų komiteto generaliniam sekretoriui, kad 2003 finansinių metų biudžetas įvykdytas;

               2.

               išdėsto savo pastabas pridedamoje rezoliucijoje;

               3.

               paveda Pirmininkui perduoti šį sprendimą ir prie jo pridedamą rezoliuciją Tarybai, Komisijai, Teisingumo Teismui, Audito Rūmams, Europos ekonomikos ir socialinių reikalų komitetui, Regionų komitetui ir ombudsmenui ir pasirūpinti, kad jie būtų paskelbti Europos Sąjungos oficialiajame leidinyje (L serija).

         Josep BORRELL FONTELLES

            Pirmininkas

         Julian PRIESTLEY

            Generalinis sekretorius

      (1)  OL L 54, 2003 2 28, p. 1.

      (2)  OL C 293, 2004 11 30, p. 1.

      (3)  OL C 294, 2004 11 30, p. 99.

      (4)  OL L 248, 2002 9 16, p. 1.

      (5)  OL L 356, 1977 12 31, p. 1.

         EUROPOS PARLAMENTO REZOLIUCIJA

      su pastabomis, sudarančiomis neatskiriamą sprendimo dėl 2003 finansinių metų Europos Sąjungos bendrojo biudžeto įvykdymo patvirtinimo, VI skirsnis – Europos ekonomikos ir socialinių reikalų komitetas, dalį
      EUROPOS PARLAMENTAS,
      atsižvelgdamas į Europos Sąjungos 2003 finansinių metų bendrąjį biudžetą (1),
      atsižvelgdamas į 2003 finansinių metų pajamų išlaidų ataskaitą bei balansą (C6-0019/2005),
      atsižvelgdamas į metinį Audito Rūmų pranešimą dėl 2003 finansinių metų, kartu su institucijų atsakymais (2),
      atsižvelgdamas į Audito Rūmų pagal EB sutarties 248 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (3),
      atsižvelgdamas į EB sutarties 275, 276 straipsnius ir 272 straipsnio 10 dalį,
      atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo Finansinio reglamento (4) ir ypač į jo 50, 145, 146, 147 straipsnius ir 86 straipsnio 4 dalį,
      atsižvelgdamas į 1977 m. gruodžio 21 d. Finansinį reglamentą, taikytiną Europos Bendrijų bendrajam biudžetui (5),
      atsižvelgdamas į Darbo tvarkos taisyklių 71 straipsnį bei V priedą,
      atsižvelgdamas į Biudžeto kontrolės komiteto pranešimą (A6-0066/2005),
      Audito Rūmų metinis pranešimas

                  1.

                  pažymi, kad Europos ekonomikos ir socialinių reikalų komitetas (EESRK) valdė 81 166 960 EUR biudžetą, iš kurio iki 2003 m. gruodžio 31 d. buvo įsipareigota 98,12 % (79 642 494 EUR), o išleista – 92,77 % (73 889 949,11 EUR);

                  2.

                  palankiai vertina tai, kad Audito Rūmai pirmą kartą atskirai įvertino kiekvienos institucijos kontrolės aplinką ir atskiroje dalyje paskelbė savo pastebėjimus;

                  3.

                  pažymi, kad iki 2004 m. nebuvo tinkamai įgyvendintos kai kurios nuostatos, lemiančios tinkamą priežiūros ir kontrolės aplinkos funkcionavimą;

                  4.

                  pamini EESRK paaiškinimą, kad „… pirmenybė turėtų būti teikiama pagrindinių sureguliavimo tinklo komponentų nustatymui (pvz., EESRK vidaus finansų taisyklės) ir finansinių pareigūnų paskyrimui“; pažymi, kad vidaus finansų taisyklės buvo priimtos 2003 m. sausio 8 d.;

                  5.

                  pažymi, kad viešųjų pirkimų srityje 2003 m. buvo įvykdyti ne visi Finansinio reglamento reikalavimai; ragina Audito rūmus tikrinti 2004 m. ataskaitoje pateiktus pagerinimus;

                  6.

                  pritaria 2004 m. pradžioje įvestai personalo valdymo ir uždarbio suvestinių sistemą;

                  7.

                  palankiai vertina tai, kad nors ir pavėluotai, tačiau vis dėlto 2004 m. pradžioje EESRK panaikino tarpines sąskaitas narių išmokoms;

                  8.

                  primena, kad praeitų metų įgyvendinimo procedūros metu EESRK viešai pažadėjo, kad „… nebus jokių neatitikimų, susijusių su kelionių išlaidų tvarkymu“ (6); kritikuoja EESRK už Rūmų rastus įrodymus, kad buvo trys atvejai, kai nariams skirtos kelionių išmokos dvigubai viršijo komiteto taisyklėse numatytas sumas; pažymi, kad EESRK per tą laiką kelionių išlaidų apmokėjimo taisykles padarė aiškesnes; ragina Europos Audito Rūmus išvadas pateikti 2004 m. audito ataskaitoje;

                  9.

                  pažymi, kad Europos kovos su sukčiavimu tarnyba (OLAF) baigė tirti pareiškimus dėl galimo vieno nario piktnaudžiavimo komiteto kelionių išlaidų kompensavimo sistema; OLAF rado „dvigubo išlaidų padengimo“ įrodymų, todėl savo išvadas perdavė Belgijos prokuratūrai; viso tyrimo metu EESRK visapusiškai bendradarbiavo su OLAF; OLAF netyrė EESRK finansų valdymo sistemos;

            Tolesni veiksmai po 2002 m. biudžeto įvykdymo patvirtinimo procedūros

                  10.

                  pažymi, kad Belliard pastato klausimu vidaus auditorius praneša, jog „… neatskleidė jokių sukčiavimo veiksmų … Taip pat pripažįsta pastato projekto svarbą komitetams, ir kad pastatas buvo įgytas už teisingą sumą“ (7); vis dėlto auditas pripažįsta kai kuriuos atskirų darbų vykdymo trūkumus;

                  11.

                  teigiamai vertina EESRK pasirengimą informuoti, kaip vadovaujamasi vidaus auditoriaus rekomendacijomis; be to, EESRK pateiks kompetentingam Parlamento komitetui 9 pažangos ataskaitą dėl Belliard pastato;

            Leidimus duodančio pareigūno ir vidaus auditoriaus metinės ataskaitos

                  12.

                  pritaria, kad EESRK pateikė leidimus duodančio pareigūno metinę ataskaitą, prie kurios buvo pridėta pasirašyta draudimo deklaracija;

                  13.

                  pritaria, kad EESRK Biudžeto kontrolės komitetui pateikė trumpą vidaus auditoriaus metinės ataskaitos apžvalgą; esant tokioms aplinkybėms pažymi, kad auditorius

                              —

                              parengė tikrinimų dėl Finansinio reglamento nuostatų įgyvendinimo sąrašą,

                              —

                              rekomendavo sugriežtinti finansinių pareigūnų skyrimo procedūrą,

                              —

                              rekomendavo sudaryti išlaidų planus ketvirčiams,

                              —

                              rekomendavo vesti baigtines finansines ir sutartines bylas,

                              —

                              siekiant supaprastinti finansų valdymą, rekomendavo skelbti internete visą finansų ir teisės sistemą,

                              —

                              sektoriams, užsiimantiems biudžetine veikla, sudarė atskiras rekomendacijas, įskaitant veiksmų planus 2004 metams;

                  14.

                  2004 m. įvykdymo ataskaitoje vadovausis šiomis rekomendacijomis;

            Kitos pastabos

                  15.

                  ragina EESRK didinti savo, kaip pilietinei visuomenei atstovaujančios institucijos, viešąjį profilį; ragina EESRK naudoti lyginamąją analizę, siekiant pastebimo progreso;

                  16.

                  sveikina EESRK atlikus tinkamą paruošiamąjį darbą 2003 m. ruošiantis išsiplėtimui; šias priemones toliau taikys savo 2004 m. įvykdymo ataskaitoje;

                  17.

                  prašo EESRK įvertinti naujo Finansinio reglamento taikymą savo administraciniame ir teisiniame darbe, tuo metu, kai jis bus peržiūrimas 2005–2006 m. ir pranešti savo išvadas Europos Parlamentui.

         (1)  OL L 54, 2003 2 28, p. 1.

         (2)  OL C 293, 2004 11 30, p. 1.

         (3)  OL C 294, 2004 11 30, p. 99.

         (4)  OL L 248, 2002 9 16, p. 1.

         (5)  OL L 356, 1977 12 31, p. 1.

         (6)  2004 4 21 Priimti tekstai, P5_TA(2004) 0342.

         (7)  Atsakymas į raštu pateiktą klausimą Nr. 3.


title: 2013/572/ES: 2013 m. balandžio 17 d. Europos Parlamento sprendimas dėl Europos aplinkos agentūros 2011 finansinių metų biudžeto įvykdymo patvirtinimo

text:
16.11.2013

               LT

               Europos Sąjungos oficialusis leidinys

               L 308/216

      EUROPOS PARLAMENTO SPRENDIMAS

   2013 m. balandžio 17 d.
   dėl Europos aplinkos agentūros 2011 finansinių metų biudžeto įvykdymo patvirtinimo
   (2013/572/ES)
   EUROPOS PARLAMENTAS,

               —

               atsižvelgdamas į Europos aplinkos agentūros 2011 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos aplinkos agentūros 2011 finansinių metų galutinių metinių ataskaitų kartu su Agentūros atsakymais (1),

               —

               atsižvelgdamas į Tarybos 2013 m. vasario 12 d. rekomendaciją (05753/2013 – C7-0041/2013),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2009 m. balandžio 23 d. Europos Parlamento ir Tarybos reglamentą (EB) Nr. 401/2009 dėl Europos aplinkos agentūros bei Europos aplinkos informacijos ir stebėjimo tinklo (4), ypač į jo 13 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą ir Aplinkos, visuomenės sveikatos ir maisto saugos komiteto nuomonę (A7–0070/2013),

               1.

               patvirtina Europos aplinkos agentūros vykdomajam direktoriui, kad Agentūros 2011 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos aplinkos agentūros vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 388, 2012 12 15, p. 80.

      (2)  OL L 248, 2002 9 16, p. 1.

      (3)  OL L 298, 2012 10 26, p. 1.

      (4)  OL L 126, 2009 5 21, p. 13.

      (5)  OL L 357, 2002 12 31, p. 72.

         EUROPOS PARLAMENTO REZOLIUCIJA

      2013 m. balandžio 17 d.
      su pastabomis, sudarančiomis neatskiriamą sprendimo dėl Europos aplinkos agentūros 2011 finansinių metų biudžeto įvykdymo patvirtinimo dalį
      EUROPOS PARLAMENTAS,

                  —

                  atsižvelgdamas į Europos aplinkos agentūros 2011 finansinių metų galutines metines ataskaitas,

                  —

                  atsižvelgdamas į Audito Rūmų ataskaitą dėl Europos aplinkos agentūros 2011 finansinių metų galutinių metinių ataskaitų kartu su Agentūros atsakymais (1),

                  —

                  atsižvelgdamas į Tarybos 2013 m. vasario 12 d. rekomendaciją (05753/2013 – C7-0041/2013),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

                  —

                  atsižvelgdamas į 2009 m. balandžio 23 d. Europos Parlamento ir Tarybos reglamentą (EB) Nr. 401/2009 dėl Europos aplinkos agentūros bei Europos aplinkos informacijos ir stebėjimo tinklo (4), ypač į jo 13 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

                  —

                  atsižvelgdamas į Darbo tvarkos taisyklių 77 straipsnį ir VI priedą,

                  —

                  atsižvelgdamas į Biudžeto kontrolės komiteto pranešimą ir Aplinkos, visuomenės sveikatos ir maisto saugos komiteto nuomonę (A7-0070/2013),

                  A.

                  kadangi Audito Rūmai pranešė, kad jiems pateiktas pagrįstas patikinimas, jog Europos aplinkos agentūros (toliau – Agentūra) 2011 finansinių metų metinės ataskaitos yra patikimos ir pagal jas atliktos finansinės operacijos yra teisėtos ir tvarkingos,

                  B.

                  kadangi Agentūros 2011 finansinių metų biudžetas buvo 62,2 mln. EUR,

                  C.

                  kadangi Europos kovos su sukčiavimu tarnyba (OLAF) pradėjo vidinį tyrimą, susijusį su Agentūra;

         Biudžeto ir finansų valdymas

                  1.

                  atsižvelgdamas į galutines metines ataskaitas atkreipia dėmesį į tai, kad Komisijos Agentūrai skiriama subsidija 2011 m. siekė 35 445 155,69 EUR, palyginti su 34 674 450,58 EUR 2010 m., ir kad visos įplaukos sudarė 44 447 489,45 EUR (45 550 051,50 EUR 2010 m.); teigiamai vertina tai, kad 132 iš 134 laisvų etatų buvo užimti, ir pažymi, kad iki 2011 m. pabaigos buvo įdarbinti 82 sutartininkai ir deleguotieji nacionaliniai ekspertai;

                  2.

                  atsižvelgdamas į Audito Rūmų ataskaitą pažymi, kad Agentūra atliko 6 061 EUR mokėjimą vienai tarptautinei aplinkos organizacijai, susijusį su Agentūros darbuotojų dalyvavimu šios organizacijos 2011 m. vasario ir gegužės mėn. organizuotose ekspedicijose; pažymi, kad dėl šių ekspedicijų nebuvo vykdoma jokia viešųjų pirkimų procedūra ir nebuvo sudaryta jokia sutartis; nurodo, kad Agentūra turėjo 11 625 EUR kelionės išlaidų; atkreipia dėmesį į Audito Rūmų išvadas, kad Agentūros vykdomasis direktorius iki 2011 m. balandžio mėn. buvo tarptautinės aplinkos organizacijos globėjų tarybos narys ir kad dėl to gali atsirasti interesų konfliktas;

                  3.

                  pripažįsta, kad, kai 2011 m. balandžio mėn. Audito Rūmai informavo apie galimą interesų konfliktą, vykdomasis direktorius atsistatydino iš kitos organizacijos globėjų tarybos;

         Viešieji pirkimai

                  4.

                  gavo išsamesnius paaiškinimus apie Agentūros sutartinius santykius su Kopenhagoje įsikūrusia Danijos garso ir vaizdo įrašų bendrove „Ace&Ace“; pažymi, kad 2011 m. Agentūra po atviro konkurso su bendrove „Ace&Ace“ sudarė vaizdo įrašų gamybos sutartį (EEE/COM/10/001 – Nr. 5), kurios biudžeto viršutinė riba siekė 1 000 000 EUR; pabrėžia, kad sutarties sudarymo kriterijai labai skyrėsi nuo tų, kurie buvo taikomi vykdant ankstesnius konkursus dėl vaizdo įrašų gamybos (EEE/CCA/07/001 – Nr. 1) ir apėmė siauresnius kriterijus, pvz., „prieiga prie montažo paslaugų netoli EEE“; pripažįsta, kad, kaip nurodyta vykdomojo direktoriaus pareiškime (6), 16 netoli Agentūros įsikūrusių bendrovių dalyvavo šiame konkurse, o 15 iš jų atitiko visus kriterijus; gavo iš Agentūros visų konkurse EEE/COM/10/001 dalyvavusių pareiškėjų pavadinimus ir adresus;

                  5.

                  pažymi, kad po atviro konkurso 2007 m. bendroji sutartis sudaryta su Londone įsikūrusia bendrove „N1 Creative“, kuri kai kurias paslaugas subrangos būdu pavedė vykdyti bendrovei „Ace&Ace“; pažymi, kad jau 2007–2008 m. nesurengus viešųjų pirkimų procedūros, tačiau laikantis Finansinio reglamento įgyvendinimo taisyklių (išskirtinės teisės) buvo sudarytos dvi Agentūros ir bendrovės „Ace&Ace“ sutartys, kurių bendra vertė siekė apie 101 000 EUR; atsižvelgia į biudžeto įvykdymą tvirtinančios institucijos gautą informaciją apie tai, kiek ir kokio pobūdžio projektų pagal šias sutartis įvykdė „N1 Creative“, ir kiek – „Ace&Ace“;

                  6.

                  Agentūros vykdomasis direktorius informavo (7), kad OLAF šiuo metu atlieka šių vaizdo įrašų gamybos sutarčių tyrimą;

         Skaidrumas

                  7.

                  atkreipia dėmesį į tai, kad Audito Rūmai pažymėjo, jog pastaraisiais metais Agentūra žymiai pagerino įdarbinimo procedūrų skaidrumą; tačiau pažymi, kad Audito Rūmų ataskaitoje vis dar buvo nustatytas tinkamumo ir atrankos kriterijų, susijusių su atitinkamu profesinės patirties metų skaičiumi, nenuoseklumas; be to, pažymi, kad nebuvo įrodymų, kad prieš nagrinėjant paraiškas buvo parengtas testų raštu turinys ir nustatytas privalomas balų skaičius;

                  8.

                  pažymi, kad Agentūra pradėjo Audito Rūmų rekomendacijų įgyvendinimo procesą;

         Veikla

                  9.

                  pabrėžia, kad Komisija turi atlikti jai pavestą priežiūros funkciją ir dalyvauti EAA valdybos ir biuro veikloje, laikydamasi Reglamento (EB) Nr. 401/2009 ir tinkamai atsižvelgdama į Agentūros teisinę autonomiją; pažymi, kad Parlamentas turi būti reguliariai informuojamas;

                  10.

                  palankiai vertina tai, kad EAA 2009–2013 m. strategijoje Agentūros personalo ir valdymo veikla, kokybės kontrolės procesai, produktai ir paslaugos, administracinės ir pastatų paslaugos priskiriamos strateginei sričiai;

         Interesų konfliktas

                  11.

                  pripažįsta, kad valdančioji taryba ir Agentūros administracija sugriežtino Agentūros interesų konfliktų politiką siekdamos ateityje išvengti tokių problemų; pažymi, kad numatyta, jog valdančioji taryba turi iš anksto pritarti vykdomojo direktoriaus sutikimui būti išorės valdybų ir patariamųjų organų nariu;

                  12.

                  pažymi, kad buvo pradėta naudoti teisių ir prievolių forma, kurią turi pasirašyti konsultantai ir sutarties šalys, pripažindami, kad susilaiko nuo bet kokio elgesio ir veiksmų, dėl kurių sumažėtų jų nepriklausomumas arba būtų daromas neigiamas poveikis jų pareigoms, darbui arba Sąjungos reputacijai;

                  13.

                  palankiai vertina naujas procedūras, kurias 2012 m. gruodžio 12 d. per savo 65–ąjį posėdį patvirtino Agentūros valdančioji taryba:

                              —

                              interesų konflikto prevencijos mokymus įgyvendinant naujų darbuotojų supažindinimo programą,

                              —

                              reikalavimą pasirašyti A1 formą „Europos aplinkos agentūros pareigūnų ir kitų tarnautojų prievolės pagal Tarnybos nuostatus ir įdarbinimo sąlygas“, taip pat Tarnybos nuostatų ir kitų Europos Sąjungos tarnautojų įdarbinimo sąlygų kopijos gavimo patvirtinimą,

                              —

                              mokymus etikos ir sąžiningumo klausimais, susijusius su darbuotojų prievolėmis ir pareigomis, ir procedūrą, kurios laikantis pranešama apie netinkamą elgesį (informatoriaus mechanizmas),

                              —

                              tai, kad darbuotojams suteikiama Europos gero administracinio elgesio kodekso kopija ir 2004 m. birželio 22 d. valdančiosios tarybos sprendimo dėl šio kodekso įgyvendinimo Agentūroje kopija;

                        pripažįsta, kad gavo iš Agentūros informaciją apie minėtų procedūrų įgyvendinimą, taip pat apie tolesnius veiksmus, susijusius su interesų konflikto valdymu;

                  14.

                  pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos 2013 m. balandžio 17 d. rezoliucijoje (8) dėl agentūrų veiklos, finansų valdymo ir kontrolės.

         (1)  OL C 388, 2012 12 15, p. 80.

         (2)  OL L 248, 2002 9 16, p. 1.

         (3)  OL L 298, 2012 10 26, p. 1.

         (4)  OL L 126, 2009 5 21, p. 13.

         (5)  OL L 357, 2002 12 31, p. 72.

         (6)  Žr. Europos aplinkos agentūros vykdomojo direktoriaus atsakymus, pateiktus per 2013 m. sausio 24 d. Biudžeto kontrolės komiteto surengtą klausymą dėl ES decentralizuotų agentūrų 2011 m. biudžeto įvykdymo patvirtinimo.

         (7)  Ten pat.

         (8)  Priimti tekstai, P7_TA(2013)0134 (žr. šio Oficialiojo leidinio p. 374).


title: 2007/672/EB,Euratomas: 2007 m. spalio 15 d. Tarybos sprendimas dėl Europos ekonomikos ir socialinių reikalų komiteto Austrijai atstovaujančio nario skyrimo

text:
20.10.2007

               LT

               Europos Sąjungos oficialusis leidinys

               L 277/22

      TARYBOS SPRENDIMAS

   2007 m. spalio 15 d.
   dėl Europos ekonomikos ir socialinių reikalų komiteto Austrijai atstovaujančio nario skyrimo
   (2007/672/EB, Euratomas)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 259 straipsnį,
   atsižvelgdama į Europos atominės energijos bendrijos steigimo sutartį, ypač į jos 167 straipsnį,
   atsižvelgdama į Austrijos Vyriausybės pasiūlytą kandidatūrą,
   gavusi Komisijos nuomonę,
   kadangi:

               (1)

               2006 m. liepos 11 d. Sprendimu 2006/524/EB, Euratomas, dėl Europos ekonomikos ir socialinių reikalų komiteto Čekijai, Vokietijai, Estijai, Ispanijai, Prancūzijai, Italijai, Latvijai, Lietuvai, Liuksemburgui, Vengrijai, Maltai, Austrijai, Slovėnijai ir Slovakijai atstovaujančių narių paskyrimo (1) Taryba paskyrė Austrijai atstovaujančius Komiteto narius laikotarpiui nuo 2006 m. rugsėjo 21 d. iki 2010 m. rugsėjo 20 d.

               (2)

               Atsistatydinus Hans KLETZMAYR tapo laisva viena pirmiau nurodyto Komiteto Austrijai atstovaujančio nario vieta,

         NUSPRENDĖ:
   1 straipsnis
   Gerfried GRUBER skiriamas Europos ekonomikos ir socialinių reikalų komiteto nariu vietoj Hans KLETZMAYR likusiam jo kadencijos laikui iki 2010 m. rugsėjo 20 d.
   2 straipsnis
   Šis sprendimas įsigalioja jo priėmimo dieną.

      Priimta Liuksemburge, 2007 m. spalio 15 d.

            Tarybos vardu

            Pirmininkas

         L. AMADO

      (1)  OL L 207, 2006 7 28, p. 30. Sprendimas su pakeitimais, padarytais Sprendimu 2007/622/EB, Euratomas (OL L 253, 2007 9 28, p. 39).


title: 2016 m. balandžio 21 d. Tarybos sprendimas (ES) 2016/768 dėl 1979 m. Tolimų tarpvalstybinių oro teršalų pernašų konvencijos 1998 m. Protokolo dėl sunkiųjų metalų pakeitimų priėmimo

text:
18.5.2016

               LT

               Europos Sąjungos oficialusis leidinys

               L 127/8

         TARYBOS SPRENDIMAS (ES) 2016/768
   2016 m. balandžio 21 d.
   dėl 1979 m. Tolimų tarpvalstybinių oro teršalų pernašų konvencijos 1998 m. Protokolo dėl sunkiųjų metalų pakeitimų priėmimo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 6 dalies a punktu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               Sąjunga yra Jungtinių Tautų Europos ekonomikos komisijos (JT EEK) 1979 m. Tolimų tarpvalstybinių oro teršalų pernašų konvencijos (toliau – Konvencija) šalis nuo 1981 m., kai ją patvirtino (1);

               (2)

               Sąjunga yra 1979 m. Tolimų tarpvalstybinių oro teršalų pernašų konvencijos 1998 m. Protokolo dėl sunkiųjų metalų (toliau – Protokolas) šalis nuo 2001 m. balandžio 4 d., kai jį patvirtino (2);

               (3)

               Protokolo šalys 2009 m. pradėjo derybas, kurių apimtis 2010 m. praplėsta, siekdamos toliau gerinti žmonių sveikatos ir aplinkos apsaugą, be kita ko, atnaujinant išmetamų teršalų ribines vertes, kurias taikant mažinamas oro teršalų išmetimas šaltinyje;

               (4)

               2012 m. šalys, dalyvavusios Konvencijos vykdomosios institucijos 31-oje sesijoje, bendru sutarimu priėmė sprendimus 2012/5 ir 2012/6, kuriais iš dalies pakeitė Protokolą;

               (5)

               pakeitimai, išdėstyti Sprendime 2012/6, įsigaliojo Protokolo 13 straipsnio 4 dalyje numatyta pagreitinta tvarka;

               (6)

               remiantis Protokolo 13 straipsnio 3 dalimi, Sprendime 2012/5 išdėstytus pakeitimus turi priimti Protokolo šalys;

               (7)

               Sąjunga jau priėmė priemones dėl klausimų, susijusių su Protokolo pakeitimais, įskaitant Europos Parlamento ir Tarybos direktyvą 2010/75/ES (3);

               (8)

               todėl Protokolo pakeitimai, išdėstyti Sprendime 2012/5, turėtų būti priimti Sąjungos vardu,

         PRIĖMĖ ŠĮ SPRENDIMĄ:
   1 straipsnis
   Sąjungos vardu priimami 1979 m. Tolimų tarpvalstybinių oro teršalų pernašų konvencijos 1998 m. Protokolo dėl sunkiųjų metalų (toliau – Protokolas) pakeitimai.
   Protokolo pakeitimų tekstas, išdėstytas Konvencijos vykdomosios institucijos Sprendimo 2012/5 priede, yra pridedamas prie šio sprendimo.
   2 straipsnis
   Tarybos pirmininkas paskiria asmenį (-is), įgaliotą (-us) Sąjungos vardu, kiek tai susiję su Sąjungos kompetencijai priklausančiais klausimais, deponuoti Protokolo 13 straipsnio 3 dalyje numatytą priėmimo dokumentą (4).
   3 straipsnis
   Šis sprendimas įsigalioja jo priėmimo dieną.

      Priimta Liuksemburge 2016 m. balandžio 21 d.

            Tarybos vardu

            Pirmininkas

         G.A. VAN DER STEUR

      (1)  OL L 171, 1981 6 27, p. 11.

      (2)  OL L 134, 2001 5 17, p. 40.

      (3)  2010 m. lapkričio 24 d. Europos Parlamento ir Tarybos direktyva 2010/75/ES dėl pramoninių išmetamų teršalų (taršos integruotos prevencijos ir kontrolės) (OL L 334, 2010 12 17, p. 17).

      (4)  Protokolo pakeitimų įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.

         PROTOKOLO PAKEITIMAI,

         išdėstyti Konvencijos vykdomosios institucijos Sprendimo 2012/5 priede

      a)   1 straipsnis

                  1.

                  10 dalyje žodžiai „įsigaliojo: i) šis protokolas; arba ii) I ar II priedo pakeitimai, dėl kurių stacionariam šaltiniui kaip tik ir pradedamos taikyti šio protokolo nuostatos“ pakeičiami žodžiais „Šaliai įsigaliojo šis Protokolas. Šalis gali nuspręsti stacionaraus šaltinio, kuriam Protokolo įsigaliojimo tai Šaliai momentu atitinkama kompetentinga nacionalinė institucija jau yra išdavusi leidimą, nelaikyti nauju stacionariu šaltiniu, jei jo statyba arba esminis pakeitimas pradedami per penkerius metus nuo tos dienos“.

                  2.

                  Po 11 dalies įterpiama nauja 12 dalis:
                  „12.   Terminai „Protokolas“ ir „šis Protokolas“ reiškia 1998 m. Protokolą dėl sunkiųjų metalų su jo pakeitimais.“

            b)   3 straipsnis

                  3.

                  2 dalyje žodis „kiekviena“ pakeičiamas žodžiais „ir laikydamasi 2a ir 2b dalių nuostatų, kiekviena“.

                  4.

                  2 dalies a punkte žodžiai „kuriai III priede yra nurodyti geriausi prieinami gamybos būdai“ pakeičiami žodžiais „kuriai taikomi geriausi prieinami gamybos būdai, nurodyti vykdomosios institucijos sesijoje Šalių priimtose gairėse“.

                  5.

                  2 dalies c punkte žodžiai „kuriai III priede yra nurodyti geriausi prieinami gamybos būdai“ pakeičiami žodžiais „kuriai taikomi geriausi prieinami gamybos būdai, nurodyti vykdomosios institucijos sesijoje Šalių priimtose gairėse“.

                  6.

                  Po 2 dalies įterpiamos naujos 2a ir 2b dalys:
                  „2a.   Šalis, kuri prieš įsigaliojant pakeitimui, kuriuo įvedamos naujos šaltinių kategorijos, jau buvo šio Protokolo Šalis, bet kuriam tokiai naujai kategorijai priskiriamam šaltiniui gali taikyti esamiems stacionariems šaltiniams nustatytas ribines vertes, jei to šaltinio statyba arba esminis pakeitimas pradedamas vykdyti nepraėjus dvejiems metams po to pakeitimo įsigaliojimo tai Šaliai, ir taiko jas iki tol, kol tame šaltinyje vėliau atliekamas esminis pakeitimas.
                  2b.   Šalis, kuri prieš įsigaliojant pakeitimui, kuriuo nustatomos naujos ribinės vertės naujiems stacionariems šaltiniams, jau buvo šio Protokolo Šalis, gali pirmiau galiojusias ribines vertes taikyti bet kuriam šaltiniui, kurio statyba arba esminis pakeitimas pradedamas vykdyti nepraėjus dvejiems metams po to pakeitimo įsigaliojimo tai Šaliai, ir taiko jas iki tol, kol tame šaltinyje vėliau atliekamas esminis pakeitimas.“

                  7.

                  5 dalyje:

                              a)

                              žodžiai „parengtus toms Šalims, kurios yra geografinėje EMEP taikymo srityje, ir kaip minimalius metodus naudoja EMEP valdymo organo nurodytus metodus, ir toms Šalims, kurios yra už geografinės EMEP taikymo srities ribų ir kurios kaip orientacinius metodus naudoja vykdomosios institucijos darbo plane parengtus metodus“ išbraukiami;

                              b)

                              po pirmo sakinio įterpiamas toks tekstas:
                              „Šalys, kurios yra geografinėje EMEP taikymo srityje, naudoja EMEP valdymo organo parengtose gairėse nurodytus ir vykdomosios institucijos sesijoje Šalių priimtus metodus. Šalys, kurios yra už geografinės EMEP taikymo srities ribų, kaip gaires naudoja metodus, parengtus vykdant vykdomosios institucijos darbo planą.“

                  8.

                  3 straipsnio pabaigoje įterpiama nauja 8 dalis:
                  „8.   Kiekviena Šalis turėtų aktyviai dalyvauti pagal Konvenciją vykdomose programose, susijusiose su oro taršos poveikiu žmonių sveikatai bei aplinkai ir atmosferos stebėsenos bei modeliavimo programose.“

            c)   3a straipsnis

                  9.

                  Pridedamas naujas 3a straipsnis:
                  „3a straipsnis
                  Lanksti pereinamojo laikotarpio tvarka
                  1.   Nepaisant 3 straipsnio 2 dalies c ir d punktų, Konvencijos Šalis, kuri tampa šio Protokolo Šalimi 2014 m. sausio 1 d.–2019 m. gruodžio 31 d., pereinamuoju laikotarpiu gali tam tikrų kategorijų esamiems stacionariems šaltiniams taikyti lanksčią geriausių prieinamų gamybos būdų ir ribinių verčių taikymo tvarką, laikydamasi šiame straipsnyje nustatytų sąlygų.
                  2.   Šalis, nusprendusi taikyti lanksčią pereinamojo laikotarpio tvarką pagal šį straipsnį, šio Protokolo ratifikavimo, priėmimo, patvirtinimo ar prisijungimo prie jo dokumente nurodo šiuos dalykus:

                              a)

                              ne daugiau kaip keturias konkrečias kategorijas iš II priede nurodytų stacionarių šaltinių kategorijų sąrašo, kurioms Šalis pasirinko taikyti lanksčią pereinamojo laikotarpio tvarką;

                              b)

                              stacionarius šaltinius, kurių statyba arba paskutinis esminis pakeitimas pradėtas iki 1990 m. arba alternatyvių 1985–1995 m. (imtinai) laikotarpio metų, kuriuos Šalis nurodė ratifikuodama, priimdama, patvirtindama arba prisijungdama, ir kurie atitinka 5 dalyje numatytus lanksčios pereinamojo laikotarpio tvarkos taikymo reikalavimus, ir

                              c)

                              3 ir 4 dalių nuostatas atitinkantį įgyvendinimo planą, kuriame nurodytas atitinkamų nuostatų visiško įgyvendinimo tvarkaraštis.

                        3.   II priede nurodytų 1, 2, 5 ir 7 kategorijų esamiems stacionariems šaltiniams geriausius prieinamus gamybos būdus Šalis turi pradėti taikyti ne vėliau kaip per aštuonerius metus nuo šio Protokolo įsigaliojimo tai Šaliai arba iki 2022 m. gruodžio 31 d., priklausomai nuo to, kuri data yra ankstesnė, išskyrus 5 dalyje numatytus atvejus.
                  4.   Bet kokiu atveju Šalis negali geriausių prieinamų gamybos būdų arba ribinių verčių taikymo esamiems stacionariems šaltiniams atidėti vėliau kaip po 2030 m. gruodžio 31 d.
                  5.   Dėl šaltinio ar šaltinių, kuriuos Šalis nurodė pagal 2 dalies b punktą, ne vėliau kaip per aštuonerius metus po šio Protokolo įsigaliojimo tai Šaliai arba iki 2022 m. gruodžio 31 d., priklausomai nuo to, kuri data yra ankstesnė, Šalis gali nuspręsti, kad toks šaltinis arba šaltiniai bus uždarytas (-i). Tokių šaltinių sąrašas pateikiamas kitoje pagal 6 dalį rengiamoje Šalies ataskaitoje. Reikalavimai taikyti geriausius prieinamus gamybos būdus arba ribines vertes tokiam šaltiniui ar šaltiniams nebus taikomi, jei tas šaltinis arba tie šaltiniai bus uždaryti ne vėliau kaip 2030 m. gruodžio 31 d. Nuo tos dienos neuždarytam (-iems) šaltiniui (-iams) Šalis privalo taikyti atitinkamos kategorijos naujiems šaltiniams nustatytus geriausius prieinamus gamybos būdus ir ribines vertes.
                  6.   Šalis, pasirinkusi taikyti lanksčią pereinamojo laikotarpio tvarką pagal šį straipsnį, kas trejus metus Komisijos vykdomajam sekretoriui teikia geriausių prieinamų gamybos būdų ir ribinių verčių taikymo pagal šį straipsnį nustatytiems atitinkamų kategorijų stacionariems šaltiniams pažangos ataskaitas. Komisijos vykdomasis sekretorius šias kas trejus metus teikiamas ataskaitas pateikia vykdomajai institucijai.“

            d)   7 straipsnis

                  10.

                  1 dalies a punkte:

                              a)

                              pastraipos pabaigoje kabliataškis „;“ pakeičiamas tekstu „. Be to:“
                              ir

                              b)

                              įterpiami nauji i ir ii papunkčiai:

                                          „i)

                                          kai Šalis taiko skirtingas oro teršalų mažinimo strategijas pagal 3 straipsnio 2 dalies b, c arba d punktą, ji taikomas strategijas ir savo atitiktį minėtų punktų reikalavimams dokumentuoja;

                                          ii)

                                          jei Šalis nusprendžia, kad laikytis tam tikrų ribinių verčių, nurodytų 3 straipsnio 2 dalies d punkte, techniškai ir ekonomiškai neįmanoma, ji tai praneša ir pagrindžia;“.

                  11.

                  1 dalies b punkto tekstas pakeičiamas taip:

                              „b)

                              kiekviena Šalis, esanti geografinėje EMEP taikymo srityje, per Komisijos vykdomąjį sekretorių EMEP reguliariai praneša informaciją apie išmetamų į orą I priede išvardytų sunkiųjų metalų kiekius, naudodamasi EMEP valdymo organo parengtose ir vykdomosios institucijos sesijoje Šalių priimtose gairėse nustatytais metodais. Šalys, esančios už geografinės EMEP taikymo srities ribų, pateikia turimą informaciją apie išmetamų į orą I priede išvardytų sunkiųjų metalų kiekius. Be to, kiekviena Šalis pateikia informaciją apie I priede išvardytų sunkiųjų metalų, išmestų į orą tame priede nurodytais atskaitos metais, kiekius;“.

                  12.

                  Po 1 dalies b punkto įterpiamos šios naujos pastraipos:

                              „c)

                              kiekviena Šalis, esanti geografinėje EMEP taikymo srityje, turėtų per Komisijos vykdomąjį sekretorių, naudodamasi vykdomosios institucijos priimtomis gairėmis, vykdomajai institucijai pranešti turimą informaciją apie programas, susijusias su oro taršos poveikiu žmonių sveikatai bei aplinkai, ir atmosferos stebėsenos bei modeliavimo programas, vykdomas remiantis Konvencija;

                              d)

                              Šalys, esančios už geografinės EMEP taikymo srities ribų, pateikia informaciją, panašią į šio straipsnio c punkte nurodytą informaciją, jei to pareikalauja vykdomoji institucija.“

                  13.

                  3 dalyje:

                              a)

                              žodžiai „Iš anksto prieš kiekvieną vykdomosios institucijos metinę sesiją“ pakeičiami žodžiais „Vykdomosios institucijos prašymu ir pagal jos nustatytą tvarkaraštį“;

                              b)

                              po žodžio „EMEP“ įterpiami žodžiai „ir kiti pavaldūs organai“;

                              c)

                              po žodžio „pateikia“ įterpiamas žodis „svarbią“.

            e)   8 straipsnis

                  14.

                  Žodžiai „Iš anksto prieš kiekvieną vykdomosios institucijos metinę sesiją, naudodama atitinkamus modelius ir matavimus, EMEP“ pakeičiami žodžiais „Vykdomosios institucijos prašymu ir pagal jos nustatytą tvarkaraštį, EMEP ir jos techniniai organai bei centrai, naudodamiesi atitinkamais modeliais ir matavimais,“.

            f)   10 straipsnis

                  15.

                  4 dalyje:

                              a)

                              po žodžio „Šalys“ įterpiami žodžiai „apsvarsto galimybę“;

                              b)

                              žodis „sudaro“ pakeičiamas žodžiu „sudaryti“;

                              c)

                              išbraukiami žodžiai „I priede išvardytų sunkiųjų metalų į atmosferą išmetamiems kiekiams mažinti“.

            g)   13 straipsnis

                  16.

                  3 dalyje:

                              a)

                              žodžiai „ir jo I, II, IV, V ir VI priedų“ pakeičiami žodžiais „išskyrus jo III ir VII priedus,“;

                              b)

                              žodžiai „kai du trečdaliai Šalių“ pakeičiami žodžiais „kai du trečdaliai jų priėmimo momentu buvusių Šalių“.

                  17.

                  4 dalyje skaičius „90“ pakeičiamas skaičiumi „180“.

                  18.

                  5 dalyje skaičius „90“ pakeičiamas skaičiumi „180“.

                  19.

                  Po 5 dalies įterpiamos naujos 5a ir 5b dalys:
                  „5a.   Šalims, kurios priėmė toliau pateikiamoje 5b dalyje nustatytą II, IV, V ir VI priedų keitimo tvarką, ši tvarka taikoma vietoj 3 dalyje nustatytos tvarkos.
                  5b.   II, IV, V ir VI priedų pakeitimus vykdomosios institucijos sesijoje dalyvaujančios Šalys priima bendru sutarimu. Praėjus vieniems metams po to, kai Komisijos vykdomasis sekretorius visoms Šalims praneša apie kurio nors priedo pakeitimą, tas pakeitimas įsigalioja toms Šalims, kurios depozitarui nėra pateikusios pranešimo pagal a punkto nuostatas:

                              a)

                              jei Šalis negali patvirtinti II, IV, V ir VI priedų pakeitimo, ji apie tai raštu praneša depozitarui per vienus metus nuo pranešimo apie tai, kad Šalys jį priėmė, dienos. Depozitaras nedelsdamas apie tokius gautus pranešimus informuoja visas Šalis. Šalis tokį savo ankstesnį pranešimą bet kada gali pakeisti priėmimo pranešimu; tuomet tokio priedo pakeitimas tai Šaliai įsigalioja, kai ji depozitarui deponuoja savo priėmimo dokumentą;

                              b)

                              II, IV, V ir VI priedų pakeitimas neįsigalioja, jei iš viso šešiolika arba daugiau Šalių:

                                          i)

                                          pateikė pranešimą pagal a punktą arba

                                          ii)

                                          nepriėmė šioje dalyje išdėstytos procedūros ir nedeponavo priėmimo dokumento pagal 3 dalį.“

            h)   15 straipsnis

                  20.

                  Po 2 dalies įterpiama nauja 3 dalis:
                  „3.   Jei kuri nors valstybė ar regioninė ekonominės integracijos organizacija neketina būti saistoma 13 straipsnio 5b dalyje nustatytos II, IV, V ir VI priedų keitimo tvarkos, ji apie tai pareiškia savo ratifikavimo, priėmimo, patvirtinimo arba prisijungimo dokumente.“

            i)   II priedas

                  21.

                  II skirsnyje pateikiamoje lentelėje pirmoje 5 kategorijos eilutėje žodžiai „švino ir cinko“ pakeičiami žodžiais „švino, cinko ir silikomanganinių bei feromanganinių lydinių“.

            j)   IV priedas

                  22.

                  Prieš pirmą pastraipą įterpiamas skaičius „1“.

                  23.

                  A punkte po žodžio „įsigaliojimo“ įterpiamas žodis „Šaliai“.

                  24.

                  B punkte

                              a)

                              pirmame sakinyje žodis „aštuoneri“ pakeičiamas žodžiu „dveji“;

                              b)

                              pirmo sakinio pabaigoje žodžiai „įsigaliojimo dienos“ pakeičiami žodžiais „įsigaliojimo Šaliai dienos arba 2020 m. gruodžio 31 d., priklausomai nuo to, kuri data yra vėlesnė“;

                              c)

                              paskutinis sakinys išbraukiamas.

                  25.

                  Priedo pabaigoje įrašomos naujos 2 ir 3 dalys:

                              „2.

                              Nepaisydama 1 dalies, tačiau laikydamasi 3 dalies, Konvencijos Šalis, kuri šio Protokolo Šalimi tampa laikotarpiu nuo 2014 m. sausio 1 d. iki 2019 m. gruodžio 31 d., ratifikuodama, priimdama, patvirtindama Protokolą ar prie jo prisijungdama gali pareikšti, kad atidės 3 straipsnio 2 dalies d punkte nurodytus ribinių verčių taikymo pradžios terminus ne daugiau kaip 15 metų po šio Protokolo įsigaliojimo atitinkamai Šaliai.

                              3.

                              Šalis, nusprendusi pasinaudoti šio Protokolo 3a straipsniu dėl tam tikros stacionarių šaltinių kategorijos, negali dėl tos pačios kategorijos daryti pareiškimo pagal 2 dalį.“

            k)   V priedas

                  26.

                  V priedas pakeičiamas taip:

                     „V PRIEDAS

                        Ribinės vertės iš stambių stacionarių šaltinių išmetamiems teršalams kontroliuoti

                                 1.

                                 Išmetamiems sunkiųjų metalų teršalams kontroliuoti svarbūs yra du ribinių verčių tipai:

                                             a)

                                             konkrečių sunkiųjų metalų ar sunkiųjų metalų grupių vertės ir

                                             b)

                                             bendros išmetamų kietųjų dalelių kiekio vertės.

                                 2.

                                 Iš esmės išmetamų kietųjų dalelių kiekio ribinėmis vertėmis negalima pakeisti konkrečių kadmio, švino ir gyvsidabrio ribinių verčių, nes metalų, susijusių su kietųjų dalelių išmetimu, kiekis naudojant skirtingus procesus skiriasi. Tačiau laikantis tų ribinių verčių labai sumažėja visų išmetamų sunkiųjų metalų kiekis. Be to, kietųjų dalelių išmetimo stebėsena paprastai yra ne tokia brangi kaip atskirų sunkiųjų metalų rūšių stebėsena, o nuolat vykdyti atskirų sunkiųjų metalų stebėseną paprastai neįmanoma. Todėl kietųjų dalelių ribinės vertės praktiškai yra labai svarbios ir šiame priede nustatytos daugeliu atveju papildant konkrečias kadmio, švino ar gyvsidabrio ribines vertes.

                                 3.

                                 A skyrius taikomas Šalims, išskyrus Jungtines Amerikos Valstijas. B skyrius taikomas Jungtinėms Amerikos Valstijoms.

                           A.   Šalys, išskyrus Jungtines Amerikos Valstijas

                                 4.

                                 Tik šiame skirsnyje „dulkės“ – tai masė bet kokios formos, sandaros ar tankio kietųjų dalelių, kurios ėminių ėmimo taške esančiomis sąlygomis skendi dujinėje fazėje; tokias dulkes ir daleles galima surinkti filtruojant nustatytomis sąlygomis paėmus reprezentatyvius tiriamų dujų ėminius ir jos, išdžiovintos nustatytomis sąlygomis, išlieka prieš filtrą ir ant filtro.

                                 5.

                                 Šiame skirsnyje „išmetamų teršalų kiekio ribinė vertė“ (ELV) arba „ribinė vertė“ – tai dulkių ir konkrečių šiuo Protokolu reglamentuojamų sunkiųjų metalų kiekis įrenginio išmetamosiose dujose, kurio negalima viršyti. Jei kitaip nenurodyta, ribinė vertė apskaičiuojama teršalo mase išmetamųjų dujų tūriui (išreikšta mg/m3), perskaičiuojant sausoms dujoms normalioms temperatūros ir slėgio sąlygomis (tūris esant 273,15 K, 101,3 kPa). Deguonies kiekiui išmetamose dujose taikomos atskiroms stambių stacionarių šaltinių kategorijoms nurodytos vertės. Atskiesti, kad būtų sumažinta teršalų koncentracija išmetamosiose dujose, neleidžiama. Įrangos paleidimas, ir stabdymas bei gedimų šalinimo laikas neįskaičiuojamas.

                                 6.

                                 Išmetamųjų teršalų kiekis stebimas visais atvejais, atliekant matavimus arba skaičiavimus, kuriais pasiekiamas bent tas pats tikslumas. Atitiktis ribinėms vertėms tikrinama taikant nuolatinius arba nenuolatinius matavimus ar kitą techniškai tinkamą metodą, įskaitant patikrintus skaičiavimo metodus. Kiekvieno pramoninio šaltinio sunkiųjų metalų matavimai atliekami bent kartą per trejus metus. Atsižvelgiama į vykdomosios institucijos sesijoje Šalių priimtus matavimo ir skaičiavimo metodų gairių dokumentus. Vykdant nuolatinius matavimus, atitiktis ribinei vertei pasiekiama, jei patvirtintas mėnesio išmetamųjų teršalų kiekio vidurkis neviršija ELV. Vykdant nenuolatinius matavimus ar taikant kitas tinkamas nustatymo arba apskaičiavimo procedūras, atitiktis ELV pasiekiama, jei vidutinė vertė, nustatyta iš tinkamo matavimų skaičiaus būdingomis sąlygomis, neviršija išmetamų teršalų kiekio norminės vertės. Patikros tikslais galima atsižvelgti į matavimo metodų netikslumą. Galima vykdyti ir netiesioginę medžiagų stebėseną apskaičiuojant suminę arba kaupiamąją vertę (pvz., dulkės kaip sunkiųjų metalų suminė vertė). Tam tikrais atvejais naudojant tam tikrą išmetamųjų teršalų apdorojimo metodą galima užtikrinti, kad būtų išlaikyta ar pasiekta vertės / ribinės vertės atitiktis.

                                 7.

                                 Atitinkamų taršiųjų medžiagų stebėjimas ir proceso parametrų matavimas, taip pat automatinių matavimo sistemų kokybės užtikrinimas bei etaloniniai matavimai toms sistemoms kalibruoti atliekami pagal CEN standartus. Jei tinkamų CEN standartų nėra, taikomi ISO standartai, nacionaliniai arba tarptautiniai standartai, kuriais užtikrinama lygiavertė mokslinė duomenų kokybė.

                           Kurą deginantys įrenginiai (katilai ir technologiniai šildytuvai), kurių vardinė naudojamoji šiluminė galia didesnė kaip 50 MWth

                         (1)

                           (II priedo 1 kategorija)

                                 8.

                                 Deginant kietąjį ir skystąjį kurą, išskyrus biomasę ir durpes, išmetamų dulkių kiekio ribinės vertės: (2)

                                    1 lentelė

                                                Kuro tipas

                                                Naudojamoji šiluminė galia (MWth)

                                                Dulkių ELV (mg/m3)
                                                 (1)

                                             Kietasis kuras

                                             50–100

                                             Nauji įrenginiai:
                                             20 (akmens anglys, lignitas ir kitų rūšių kietasis kuras)

                                             Esami įrenginiai:
                                             30 (akmens anglys, lignitas ir kitų rūšių kietasis kuras)

                                             100–300

                                             Nauji įrenginiai:
                                             20 (akmens anglys, lignitas ir kitų rūšių kietasis kuras)

                                             Esami įrenginiai:
                                             25 (akmens anglys, lignitas ir kitų rūšių kietasis kuras)

                                             > 300

                                             Nauji įrenginiai:
                                             10 (akmens anglys, lignitas ir kitų rūšių kietasis kuras)

                                             Esami įrenginiai:
                                             20 (akmens anglys, lignitas ir kitų rūšių kietasis kuras)

                                             Skystasis kuras

                                             50–100

                                             Nauji įrenginiai:
                                             20

                                             Esami įrenginiai:

                                                         30 (apskritai)

                                                         50 (distiliavimo ir perdirbimo likučių, susidariusių perdirbimo gamyklose perdirbant žalią naftą naudoti savo deginimo įrenginiuose, deginimas)

                                             Skystasis kuras

                                             100–300

                                             Nauji įrenginiai:
                                             20

                                             Esami įrenginiai:

                                                         25 (apskritai)

                                                         50 (distiliavimo ir perdirbimo likučių, susidariusių perdirbimo gamyklose perdirbant žalią naftą naudoti savo deginimo įrenginiuose, deginimas)

                                             > 300

                                             Nauji įrenginiai:
                                             10

                                             Esami įrenginiai:

                                                         20 (apskritai)

                                                         50 (distiliavimo ir perdirbimo likučių, susidariusių perdirbimo gamyklose perdirbant žalią naftą naudoti savo deginimo įrenginiuose, deginimas)

                                 9.

                                 Specialios nuostatos dėl 8 dalyje nurodytų deginimo įrenginių:

                                             a)

                                             Šalis gali taikyti leidžiančią nukrypti nuo įpareigojimo laikytis 8 dalyje nustatytų ELV nuostatą šiais atvejais:

                                                         i)

                                                         deginimo įrenginiams, kuriuose įprastai naudojamas dujinis kuras ir kuriuose būtina išimties tvarka naudoti kitų rūšių kurą dėl staigaus dujų tiekimo nutraukimo, ir dėl šios priežasties juose turėtų būti įrengtas išmetamųjų dujų valymo įrenginys;

                                                         ii)

                                                         esamiems deginimo įrenginiams, kurie naudoti ne ilgiau kaip 17 500 veikimo valandų, pradedant nuo 2016 m. sausio 1 d. ir baigiant ne vėliau kaip 2023 m. gruodžio 31 d.;

                                             b)

                                             kai deginimo įrenginio galia padidinama bent 50 MWth, 8 dalyje nustatytos ELV vertės naujiems įrenginiams taikomos su galios padidinimu susijusiai papildomai daliai. ELV apskaičiuojama kaip svertinis vidurkis pagal esamos ir naujos įrenginio dalių faktinę naudojamąją šiluminę galią;

                                             c)

                                             Šalys užtikrina, kad būtų numatytos nuostatos dėl procedūrų, susijusių su taršos mažinimo įrangos gedimais ar sutrikimais;

                                             d)

                                             kelių rūšių kurą deginantiems įrenginiams, kuriuose tuo pačiu metu deginamas dviejų ar daugiau rūšių kuras, ELV nustatoma kaip atskiroms kuro rūšims taikomų ELV verčių svertinis vidurkis pagal naudojamąją šiluminę galią, gaunamą iš kiekvienos rūšies kuro.

                           Pirminė ir antrinė geležies ir plieno gamyba (II priedo 2 ir 3 kategorijos)

                                 10.

                                 Išmetamų dulkių kiekio ribinės vertės:

                                    2 lentelė

                                                Veikla

                                                Dulkių ELV (mg/m3)

                                             Aglomeravimo įrenginys

                                             50

                                             Granuliavimo įrenginys

                                             20 trupinimui, malimui ir džiovinimui
                                             15 visiems kitiems proceso etapams

                                             Aukštakrosnė – kauperiai

                                             10

                                             Plieno gamyba deguoniniu konverteriu ir liejimas

                                             30

                                             Plieno gamyba elektroterminiu būdu ir liejimas

                                             15 (esami)
                                             5 (nauji)

                           Geležies liejyklos (II priedo 4 kategorija)

                                 11.

                                 Iš geležies liejyklų išmetamų dulkių kiekio ribinės vertės:

                                    3 lentelė

                                                Veikla

                                                Dulkių ELV (mg/m3)

                                             Geležies liejyklos:
                                             visos krosnys (lydkrosnė, indukcinė, rotacinė) visos liejimo formos (vienkartinės, pastovios)

                                             20

                                             karštasis valcavimas

                                             20
                                             50 kai rankovinio filtro negalima naudoti dėl to, kad yra garų

                           Vario, cinko ir silikomanganinių bei feromanganinių lydinių gamyba ir apdirbimas, įskaitant „Imperial Smelting“ krosnis (II priedo 5 ir 6 kategorijos)

                                 12.

                                 Vario, cinko ir silikomanganinių bei feromanganinių lydinių gamybos ir apdirbimo įrenginių išmetamų dulkių kiekio ribinės vertės:

                                    4 lentelė

                                                Dulkių ELV (mg/m3)

                                             Spalvotųjų metalų gamyba ir apdirbimas

                                             20

                           Švino gamyba ir apdirbimas (II priedo 5 ir 6 kategorijos)

                                 13.

                                 Iš švino gamybos ir apdirbimo įrenginių išmetamų dulkių kiekio ribinės vertės:

                                    5 lentelė

                                                Dulkių ELV (mg/m3)

                                             Švino gamyba ir apdirbimas

                                             5

                           Cemento pramonė (II priedo 7 kategorija)

                                 14.

                                 Iš cemento gamybos įrenginių išmetamų dulkių kiekio ribinės vertės:

                                    6 lentelė

                                                Dulkių ELV (mg/m3)
                                                 (2)

                                             Cemento įrenginiai, krosnys, smulkintuvai ir klinkerio aušintuvai

                                             20

                                             Cemento įrenginiai, krosnys, smulkintuvai ir klinkerio aušintuvai, kuriuose vykdomas bendras atliekų deginimas

                                             20

                           Stiklo pramonė (II priedo 8 kategorija)

                                 15.

                                 Iš stiklo gamybos įrenginių išmetamų dulkių kiekio ribinės vertės:

                                    7 lentelė

                                                Dulkių ELV (mg/m3)
                                                 (3)

                                             Nauji įrenginiai

                                             20

                                             Esami įrenginiai

                                             30

                                 16.

                                 Iš stiklo gamybos įrenginių išmetamo švino kiekio ribinės vertės: 5 mg/m3.

                           Chloro ir šarmų pramonė (II priedo 9 kategorija)

                                 17.

                                 Iki 2020 m. gruodžio 31 d. esamuose chloro ir šarmų pramonės įrenginiuose, kuriuose naudojamas gyvsidabrio elementų procesas, turi būti pereita prie technologijos be gyvsidabrio arba tie įrenginiai turi būti uždaryti; laikotarpiu iki minėto perėjimo įrenginys gali į orą išmesti 1 g gyvsidabrio kiekvienam pagamintam 1 Mg (megagramui) (3) chloro.

                                 18.

                                 Nauji chloro ir šarmų pramonės įrenginiai turi būti eksploatuojami nenaudojant gyvsidabrio.

                           Atliekų deginimas (II priedo 10 ir 11 kategorijos)

                                 19.

                                 Iš atliekų deginimo įrenginių išmetamų dulkių kiekio ribinė vertė:

                                    8 lentelė

                                                Dulkių ELV (mg/m3)
                                                 (4)

                                             Komunalinių, nepavojingų, pavojingų ir medicininių atliekų deginimas

                                             10

                                 20.

                                 Iš atliekų deginimo įrenginių išmetamo gyvsidabrio kiekio ribinė vertė – 0,05 mg/m3.

                                 21.

                                 Iš 1 ir 7 kategorijos šaltinių bendrai deginant atliekas išmetamo gyvsidabrio kiekio ribinė vertė – 0,05 mg/m3.

                           B.   Jungtinės Amerikos Valstijos

                                 22.

                                 Ribinės vertės, taikomos ribojant iš naujų stacionarių šaltinių, priklausančių prie toliau nurodytų stacionarių šaltinių kategorijų, išmetamų kietųjų dalelių ir (arba) konkrečių sunkiųjų metalų kiekį, taip pat šaltiniai, kuriems jos taikomos, nustatyti šiuose dokumentuose:

                                             a)

                                             Plieno gamybos įrenginiai. Elektrinės lankinės krosnys. 40 C.F.R. 60 dalies AA ir AAa poskyriai;

                                             b)

                                             Maži komunalinių atliekų deginimo įrenginiai. 40 C.F.R. 60 dalies AAAA poskyris;

                                             c)

                                             Stiklo gamyba. 40 C.F.R. 60 dalies CC poskyris;

                                             d)

                                             Elektriniai buitinio garo gamybos agregatai. 40 C.F.R. 60 dalies D ir Da poskyriai;

                                             e)

                                             Garo, skirto pramonei, komercijai ir institucijoms, gamybos agregatai. 40 C.F.R. 60 dalies Db ir Dc poskyriai;

                                             f)

                                             Komunalinių atliekų deginimo įrenginiai. 40 C.F.R. 60 dalies E, Ea ir Eb poskyriai;

                                             g)

                                             Ligoninių, medicininių, infekuotų atliekų deginimo įrenginiai. 40 C.F.R. 60 dalies Ec poskyris;

                                             h)

                                             Portlandcementis. 40 C.F.R. 60 dalies F poskyris;

                                             i)

                                             Švino antrinio lydymo krosnys. 40 C.F.R. 60 dalies L poskyris;

                                             j)

                                             Deguoniniai konverteriai. 40 C.F.R. 60 dalies N poskyris;

                                             k)

                                             Konverterinio plieno lydymo įrenginiai (po 1983 m. sausio 20 d.). 40 C.F.R. 60 dalies Na poskyris;

                                             l)

                                             Vario pirminio lydymo krosnys. 40 C.F.R. 60 dalies P poskyris;

                                             m)

                                             Cinko pirminio lydymo krosnys. 40 C.F.R. 60 dalies Q poskyris;

                                             n)

                                             Švino pirminio lydymo krosnys. 40 C.F.R. 60 dalies R poskyris;

                                             o)

                                             Ferolydinių gamybos įrenginiai. 40 C.F.R. 60 dalies Z poskyris;

                                             p)

                                             Kitų kietųjų atliekų deginimo įrenginiai (po 2004 gruodžio 9 d.). 40 C.F.R. 60 dalies EEEE poskyris;

                                             q)

                                             Švino antrinio lydymo krosnys. 40 C.F.R. 63 dalies X poskyris;

                                             r)

                                             Pavojingų atliekų deginimo įrenginiai. 40 C.F.R. 63 dalies EEE poskyris;

                                             s)

                                             Portlandcemenčio gamyba. 40 C.F.R. 63 dalies LLL poskyris;

                                             t)

                                             Pirminio lydymo varis. 40 C.F.R. 63 dalies QQQ poskyris;

                                             u)

                                             Švino pirminis lydymas. 40 C.F.R. 63 dalies TTT poskyris;

                                             v)

                                             Geležies ir plieno liejyklos. 40 C.F.R. 63 dalies EEEEE poskyris;

                                             w)

                                             Bendra geležies ir plieno gamyba. 40 C.F.R. 63 dalies FFFFF poskyris;

                                             x)

                                             Plieno gamybos lankinėse lydkrosnėse įrenginiai. 40 C.F.R. 63 dalies YYYYY poskyris;

                                             y)

                                             Geležies ir plieno liejyklos. 40 C.F.R. 63 dalies ZZZZZ poskyris;

                                             z)

                                             Vario pirminis lydymas. Teritorijos šaltiniai. 40 C.F.R. 63 dalies EEEEEE poskyris;

                                             aa)

                                             Vario antrinis lydymas. Teritorijos šaltiniai. 40 C.F.R. 63 dalies FFFFFF poskyris;

                                             bb)

                                             Pirminio lydymo spalvotieji metalai. Teritorijos šaltiniai. Cinkas, kadmis ir berilis. 40 C.F.R. 63 dalies GGGGGG poskyris;

                                             cc)

                                             Stiklo gamyba (teritorijos šaltiniai). 40 C.F.R. 63 dalies SSSSSS poskyris;

                                             dd)

                                             Spalvotųjų metalų antrinio lydymo krosnis (teritorijos šaltiniai). 40 C.F.R. 63 dalies TTTTTT poskyris;

                                             ee)

                                             Ferolydinių gamyba (teritorijos šaltiniai). 40 C.F.R. 63 dalies YYYYYY poskyris;

                                             ff)

                                             Aliuminio, vario ir spalvotųjų metalų liejyklos (teritorijos šaltiniai). 40 C.F.R. 63 dalies ZZZZZZ poskyris;

                                             gg)

                                             Anglių ruošimo ir perdirbimo įrenginių naudojimo charakteristikų standartas. 40 C.F.R. 60 dalies Y poskyris;

                                             hh)

                                             Pramoniniai, komerciniai, instituciniai ir technologiniai šildytuvai. 40 C.F.R. 63 dalies DDDDD poskyris;

                                             ii)

                                             Pramoniniai, komerciniai, instituciniai ir technologiniai katilai (teritorijos šaltiniai). 40 C.F.R. 63 dalies JJJJJJ poskyris;

                                             jj)

                                             Gyvsidabrio elementų chloro ir šarmų gamyklos. 40 C.F.R. 63 dalies IIIII poskyris
                                             ir

                                             kk)

                                             Naudojimo charakteristikų standartas. Komerciniai ir pramoniniai kietųjų atliekų deginimo įrenginiai, kurių statyba pradėta po 1999 m. lapkričio 30 d. arba kurių pakeitimai arba rekonstrukcija pradėti 2001 m. birželio 1 d. arba vėliau. 40 C.F.R. 60 dalies CCCC poskyris.“

            l)   VI priedas

                  27.

                  1 dalyje:

                              a)

                              žodžiai „Išskyrus atvejus, kai šiame priede numatyta kitaip, ne“ pakeičiami žodžiu „Ne“;

                              b)

                              žodžiai „praėjus šešiems mėnesiams“ išbraukiami;

                              c)

                              po žodžio „įsigaliojimo“ įterpiamas žodis „Šaliai“.

                  28.

                  3 dalis išbraukiama.

                  29.

                  4 dalyje prieš žodį „Šalyje“ įterpiami žodžiai „Nepaisant 1 dalies,“.

                  30.

                  5 dalyje įvadinė frazė prieš a punktą pakeičiama tokiu tekstu:
                  „Kiekviena Šalis ne vėliau kaip šio Protokolo įsigaliojimo atitinkamai Šaliai dieną koncentraciją, kuri nebūtų didesnė kaip:“.

         (1)  Kurą deginančio įrenginio vardinė naudojamoji šiluminė galia apskaičiuojama kaip visų prie bendro kamino prijungtų įrenginių naudojamosios galios verčių suma. Skaičiuojant bendrą vardinę naudojamąją šiluminę galią neatsižvelgiama į atskirus mažesnės kaip 15 MWth galios įrenginius.

         (2)  Visų pirma ELV netaikomos:

                  —

                  įrenginiams, kuriuose biomasė ir durpės naudojamos kaip vienintelis kuro šaltinis,

                  —

                  įrenginiams, kuriuose degimo produktai tiesiogiai naudojami šildymo, džiovinimo arba kito objektų arba medžiagų apdorojimo reikmėms,

                  —

                  antrinio deginimo įrenginiams, kurie skirti išmetamoms dujoms valyti jas deginant ir kurie nėra eksploatuojami kaip atskiri kuro deginimo įrenginiai,

                  —

                  katalizinio krekingo katalizatorių regeneravimo įrenginiams,

                  —

                  vandenilio sulfido konvertavimo į sierą įrenginiams,

                  —

                  chemijos pramonėje naudojamiems reaktoriams,

                  —

                  koksavimo krosnims,

                  —

                  kauperiams,

                  —

                  regeneravimo katilams, esantiems medienos masės gamybos įrenginiuose,

                  —

                  atliekų deginimo įrenginiams ir

                  —

                  įrenginiams, varomiems dyzeliniais, benzininiais ar dujiniais varikliais arba degimo turbinomis, nepriklausomai nuo naudojamo kuro.

         (1)  Ribinės vertės, kai kietajame kure deguonies kiekis yra 6 %, o skystajame kure – 3 %.

         (2)  Ribinės vertės, kai deguonies kiekis yra 10 %.

         (3)  Ribinės vertės, kai deguonies kiekis nepertraukiamojo lydymo metu yra 8 %, o pertraukiamojo lydymo metu – 13 %.

         (3)  1 Mg = 1 tona.

         (4)  Ribinės vertės, kai deguonies kiekis yra 11 %.